b'\n_START_ARTICLE_\nIlemio trikampis\n_START_PARAGRAPH_\nIlemio trikampis\xc2\xa0\xe2\x80\x93 gin\xc4\x8dytina teritorija Ryt\xc5\xb3 Afrikoje, \xc4\xaf \xc5\xa1iaur\xc4\x97s vakarus nuo Turkanos e\xc5\xbeero. \xc4\xae \xc5\xa1i\xc4\x85 teritorij\xc4\x85, u\xc5\xbeiman\xc4\x8di\xc4\x85 tarp 10 320 ir 14 000\xc2\xa0km\xc2\xb2, pretenduoja Kenija, Etiopija (de facto pretenzij\xc5\xb3 atsisakiusi) ir Piet\xc5\xb3 Sudanas. Dabar de facto teritorij\xc4\x85 valdo Kenija. \xc5\xa0iame kra\xc5\xa1te gyvena daugiausia klajokli\xc5\xa1kos Nilo-Sacharos kalbomis kalban\xc4\x8dios tautos\xc2\xa0\xe2\x80\x93 turkanai, didingai, topasai, njangatomai, dasana\xc4\x8dai. D\xc4\x97l ganykl\xc5\xb3 plot\xc5\xb3 tarp gen\xc4\x8di\xc5\xb3 nuolat vyksta ginkluoti konfliktai._NEWLINE_Pagal 1902\xc2\xa0m. brit\xc5\xb3 sudarytas ribas, visas Ilemio regionas priskirtas Etiopijai, ta\xc4\x8diau \xc5\xbeem\xc4\x97lapiuose kra\xc5\xa1tas nurodytas Sudanui. 1914\xc2\xa0m. Sudano-Ugandos sutartyje pamin\xc4\x97ta, kad Sudanas turi koridori\xc5\xb3 iki Turkanos e\xc5\xbeero. Po I-ojo pasaulinio karo Ilemio trikampyje \xc5\xa1eimininkavo Etiopijos apginkluotos vietin\xc4\x97s gentys. 1924\xc2\xa0m. Ugandos, Kenijos ir Sudano atstovai sutar\xc4\x97, kad dalis teritorijos turi b\xc5\xabti perleista Kenijai, kad \xc5\xa1i gal\xc4\x97t\xc5\xb3 ginti turkanus. Ta\xc4\x8diau tikrov\xc4\x97je d\xc4\x97l biurokratini\xc5\xb3 ir politini\xc5\xb3 peripetij\xc5\xb3 tas nebuvo atlikta, v\xc4\x97liau Sudanas leido Kenijos armijai \xc4\xaf\xc5\xbeengti \xc4\xaf Ilemio teritorij\xc4\x85. 1931\xc2\xa0m. Sudanas leido aneksuoti pietin\xc4\x99 Ilemio dal\xc4\xaf. Sudaryta nauja riba, \xc4\x97jusi turkan\xc5\xb3 ganykl\xc5\xb3 \xc5\xa1iaurine riba. 1936\xc2\xa0m. Italijai okupavus Etiopij\xc4\x85, italai parei\xc5\xa1k\xc4\x97 pretenzijas \xc4\xaf Ilemio trikamp\xc4\xaf. 1938\xc2\xa0m. Sudano ir Kenijos atstovai demarkavo savo rib\xc4\x85, ta\xc4\x8diau ital\xc5\xb3 spaud\xc5\xbeiami njangatomai ir dasana\xc4\x8dai \xc4\xafsiver\xc5\xbe\xc4\x97 \xc4\xaf turkan\xc5\xb3 \xc5\xbeemes ir prad\xc4\x97jo grobstymus bei \xc5\xbeudynes. Italai atsisak\xc4\x97 savo pretenzij\xc5\xb3 ir britai \xc4\x97m\xc4\x97si \xc4\xafvedin\xc4\x97ti tvark\xc4\x85 regione._NEWLINE_1947\xc2\xa0m., po to, kai II pasaulinio karo metu britai buvo \xc4\xafsiver\xc5\xbe\xc4\x99 \xc4\xaf Etiopij\xc4\x85, buvo sudaryta nauja riba, \xc4\x97jusi \xc4\xaf \xc5\xa1iaur\xc4\x99 nuo 1938\xc2\xa0m. ribos. 1950\xc2\xa0m. Sudanas sudar\xc4\x97 nauj\xc4\x85 rib\xc4\x85 dar toliau \xc5\xa1iaur\xc4\x97je, u\xc5\xbe kurios u\xc5\xbedraud\xc4\x97 \xc4\xafsiver\xc5\xbeti klajokliams i\xc5\xa1 Etiopijos ar Kenijos, ta\xc4\x8diau buvo sutarta, kad \xc5\xa1i riba n\xc4\x97ra valstybin\xc4\x97 siena ir kad Sudanas toliau mok\xc4\x97s Kenijai u\xc5\xbe pietin\xc4\x97s Ilemio trikampio dalies administravim\xc4\x85. 1956\xc2\xa0m. Sudanui tapus nepriklausomu, jis Ilemio neadministravo d\xc4\x97l pirmojo Sudano pilietinio karo. 1967\xc2\xa0m. Kenija ragino Britanij\xc4\x85 paskirti kra\xc5\xa1to kontrol\xc4\x99 jai, ta\xc4\x8diau tikrov\xc4\x97je joki\xc5\xb3 veiksm\xc5\xb3 nebuvo atlikta. 1964\xc2\xa0m. Kenijos-Etiopijos sutartyje nurodyta Kenijos riba driek\xc4\x97si pietine trikampio dalimi. 1972\xc2\xa0m. Sudano-Etiopijos sutartimi Etiopija atsisak\xc4\x97 pretenzij\xc5\xb3 \xc4\xaf Ilem\xc4\xaf, ta\xc4\x8diau riba tarp Kenijos ir Sudano liko gin\xc4\x8dytina._NEWLINE_1990\xc2\xa0m. \xc4\xaf Ilem\xc4\xaf antpuolius reng\xc4\x97 Etiopijos apginkluoti dasana\xc4\x8dai, kurie kovojo su Kenijos apginkluotais turkanais. 2011\xc2\xa0m. atsiskyrus Piet\xc5\xb3 Sudanui, \xc5\xa1iai \xc5\xa1aliai atiteko pretenzijos \xc4\xaf region\xc4\x85. Spekuliuojama, kad mainais u\xc5\xbe param\xc4\x85 d\xc4\x97l nepriklausomyb\xc4\x97s, Piet\xc5\xb3 Sudanas gal\xc4\x97jo palikti Kenijos de facto vald\xc5\xbei\xc4\x85 kra\xc5\xa1te.'